Nafarroako Parlamentuko Mahaiak, 2019ko otsailaren 18an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Guzmán Miguel Garmendia Pérez jaunak aurkeztutako galdera, inportazioei nahiz erkidego eta estatu barruko erosketei dagokienez Garapen Ekonomikorako Departamentuak egiten duen analisiari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Garapen Ekonomikorako Batzordean izapidetzea.

Iruñean, 2019ko otsailaren 18an

Lehendakaria: Ainhoa Aznárez Igarza

GALDERAREN TESTUA

Nafarroako Alderdi Sozialista talde parlamentarioari atxikitako Guzmán Garmendia jaunak, Legebiltzarreko Erregelamenduan ezarritakoaren babesean, honako galdera hau egiten dio Garapen Ekonomikorako kontseilari eta Nafarroako Gobernuko lehendakariorde denari, batzordean ahoz erantzun dezan:

2015eko irailaren 15ean, Garapen Ekonomikorako kontseilari eta lehendakariorde Manu Ayerdik agerraldia egin zuen Parlamentu honetako Garapen Ekonomikorako Batzordean, bere departamentuaren eta lan ildoak azaltzeko. Agerraldi hartan, kontseilariak iragarri zuen inportazioei nahiz erkidego eta estatu barruko erosketei buruzko azterlan bat eginen zela, eta orobat adierazi zuen ez zituztela “behar bezala ezagutzen Estatuko gainontzeko autonomia erkidegoei egindako erosketak”.

Nafarroako Gobernuak zer jakin du Estatuko gainontzeko autonomia erkidegoei egindako erosketei dagokienez?

Iruñean, 2019ko otsailaren 14an

Foru parlamentaria: Guzmán Garmendia Pérez